Ble frikjent for drapet på Birgitte Tengs. Ber om 2 millioner kroner i forskudd i erstatning
I fjor ble han frifunnet for et av Norges mest omtalte drap. Nå ber mannen om 2 millioner kroner i forskudd i påvente av erstatning fra staten.  I starten av desember i fjor ble den nå 53 år gamle mannen frikjent av lagmannsretten for drapet på 17 år gamle Birgitte Tengs i mai 1995. I dommen fikk politiet og statsadvokaten krass kritikk. Nå har mannen som var tiltalt for drapet sendt en anmodning til Sivilrettsforvaltningen om utbetaling av forskudd på erstatningen fra staten på 2 millioner kroner. – Han har naturlig nok havnet i en vanskelig situasjon økonomisk, med bakgrunn i årevis med utgifter, men uten inntekter, sier advokat Stian Bråstein, som var en av forsvarerne under straffesaken.  Mannen, som selv er fra Karmøy, ble pågrepet i 1. september 2021 og satt i varetekt til han ble frifunnet 5. desember i 2023. – Langt unna det han vil bli tilkjent  Den endelige summen mannen vil kreve i erstatning til slutt, vil bli mye høyere enn summen han nå ber om å få på forskudd, varsler Bråstein.  – Det er vårt syn at 2 millioner kroner ligger langt unna den erstatningen det er grunn til å anta at vil bli tilkjent til syvende og sist. Anmodningen er fremsatt for å avbøte på den nåværende vanskelige situasjonen han står i økonomisk, sier advokaten. Det er Sivilrettsforvaltningen som behandler slike erstatningssaker, og som nå mottar anmodningen. Siden de har lang saksbehandlingstid og saken til 53-åringen er kompleks, bes det nå om forskudd.  – Vi mener dette er en svært spesiell sak, der han er blitt identifisert utallige ganger både i bilder og filmatiserte produksjoner. Navnet hans er knyttet til to av de mest omtalte drapssakene i nyere tid i Norge, sier Bråstein. 53-åringen var en periode også siktet for drapet på Tina Jørgensen på Jæren i år 2000. Saken ble henlagt i februar i fjor.  – Forventer likebehandling I januar ble Viggo Kristiansen tilkjent 10 millioner kroner i forskudd på erstatningen i påvente av oppreisning fra staten etter at han ble frikjent i Baneheia-saken. Han satt over 20 år urettmessig i fengsel inntil han ble løslatt 1. juni 2021.  – Tror du deres klient vil få utbetalt forskuddet? – Det legger jeg bare til grunn, med henvisning til hensynet til likebehandling. Selv om sakene er forskjellige og utmålingen er lavere, sier Bråstein. 53-åringen har hele tiden sagt at han ikke var i Kopervik den natten Birgitte Tengs forsvant i mai 1995. Han sier han aldri har vært på åstedet og har hevdet seg utsatt for et justismord dersom han ble dømt.  Flertallet av dommerne filleristet både politiets etterforskning og aktors opptreden i lagmannsretten under ankesaken. Så hard var kritikken at flere reagerte.  Frifinnelsen gjør at foreldrene Karin og Torger Tengs fortsatt, etter 28 år, ikke vet hvem som drepte datteren deres. Drapet er et av de mest omtalte i norsk kriminalhistorie.  Ble identifisert av en rekke medier I tingretten ble mannen enstemmig dømt til 17 års fengsel. Han anket, og da han til slutt ble trodd av lagmannsretten i Stavanger i fjor, og fikk høre frikjennelsen av dommeren, brast han sammen i gråt og måtte støttes ut av salen. Bråstein vil ikke si så mye mer om innholdet i det endelige kravet, men på spørsmål om hvorfor de krever erstatning, sier Bråstein at det er tre elementer som vil være normalt å ta med i en slik sak:  Flere store medier som VG, NRK, TV 2 og Dagbladet valgte å identifisere mannen. Aftenposten har valgt ikke å identifisere.  – Bekreftelsesfelle I dommen kalte retten aktoratets påstand om det sentrale DNA-beviset i saken for en spekulasjon. Samtidig mente de at etterforskerne og påtalemyndigheten har gått rett i en «bekreftelsesfelle».  Det betyr at de mener politiet har jobbet for å bekrefte sin egen hypotese fremfor å se på hva som taler mot hypotesen – slik politiet også skal gjøre. Aktor, statsadvokat Thale Thomseth, sa etter dommen at de ikke kjenner seg igjen i å ha gått i en slik bekreftelsesfelle. Etter at frifinnelsen var klar, måtte hun svare på kritikken fra lagmannsretten. – Jeg tolket kritikken som kritikk. Jeg mener påtalemyndigheten har gjort grundige vurderinger i forkant. Beviskravet i straffesaker er svært strengt, sa statsadvokaten
En 53-årig mann, frikjent for drap på Birgitte Tengs i 1995, søker to millioner kroner i forskudd på erstatning fra staten.  Mannen har hatt store utgifter og ingen inntekt i årevis, og har derfor havnet i en vanskelig økonomisk situasjon.  Den endelige erstatningssummen vil være betydelig høyere enn de to millionene han søker på forskudd.